सच तो यह है कि यदि मनुष्य सजग रहे तो वह अनुभव करेगा कि चौबीस घंटे में कम से कम एक बार उसे ईश्वर के होने का आभास अवश्य होगा। आपने देखा होगा कि आपकी उदासी या खिन्नता (depression) को देख अनायास इक चिड़िया आपके पैरों के पास फुदकती चली आती है और चहचाहाती हुई अद्भुत करतब दिखाने लगती है। क्या तब वह ईश्वर का आपके पास होने की बात तो नहीं कर रही होती? विपदा के मनहूस क्षणों में अचानक कहीं से एक प्रकाश किरण आकर अचानक समाधान का तरीका बता जाती है। क्या इस करिश्मे के पीछे ईश्वर के हाथ होने का सा अनुभव नहीं होता? आखिर अनहोनी को होनी में बदलने की क्षमता किसमें है? हाँ, यह क्षमता उसी में है जिसे मनुष्य अनादि काल से ईश्वर समझता आ रहा है।